শংকর কুমার দে ॥ রাজধানীর আশপাশের এলাকায় লাশের ‘রহস্যময় ডাম্পিং জোন’ তৈরি করেছে ঘাতকরা। কারা ঘাতক, কবে-কোথায় খুন করা হলো, খুনের কারণ কি, খুন করে ঘাতকরা নির্বিঘেœ উধাও হয়ে যাচ্ছে কিভাবে, তদন্তে কিছুই স্পষ্ট হচ্ছে না-এসব অপহরণ, গুম, খুন ও লাশ উদ্ধারের ঘটনা প্রশ্নবিদ্ধই থেকে যাচ্ছে। ভুক্তভোগী পরিবারের পক্ষ থেকে অভিযোগ করা হচ্ছে, সাদা পোশাকে আইনশৃঙ্খলা বাহিনীর নাম ভাঙ্গিয়ে তুলে নিয়ে যাওয়ার আর নিখোঁজ থাকার পর মিলছে লাশ। আইনশৃঙ্খলা বাহিনীর পক্ষ থেকে বরাবরই বলা হচ্ছে, এই ধরনের অপহরণ, গুম, খুনের ঘটনার সঙ্গে ডিবি, র‌্যাব, পুলিশ বা আইনশৃঙ্খলা বাহিনী জড়িত নয়। এক দিনে নারায়ণগঞ্জের আড়াইহাজারে চার জন ও তুরাগে দুই জনসহ ছয়জন খুনের পর এসব লাশ উদ্ধারের ঘটনা নানা প্রশ্নের সৃষ্টি হয়েছে। কারা কি উদ্দেশে কোথায় তাদের খুন করা হলো এবং খুনের পর নির্বিঘেœ অন্যত্র ‘ডাম্পিং জোনে’ লাশ ফেলে উধাও হয়ে যাওয়ার ঘটনার ধারাবাহিকতা যেন রীতিমতো রহস্যেঘেরা উপন্যাস। মাঝে মধ্যে হঠাৎ করে একইস্থানে একাধিক গুলিবিদ্ধ লাশ উদ্ধারের ঘটনা আতঙ্ক, উদ্বেগ, উৎকণ্ঠার জন্ম দিচ্ছে।